Η **Αντιγόνη Λυμπεράκη** είναι Ελληνίδα καθηγήτρια οικονομικών στο Τμήμα Οικονομικής και Περιφερειακής Ανάπτυξης του Παντείου Πανεπιστημίου, πολιτικός, πρώην βουλευτής με το Ποτάμι.

Βιογραφικά στοιχεία
-------------------

Γεννήθηκε στις 23 Απριλίου 1959 και είναι κόρη του Γεωργίου Λυμπεράκη και της Αρτεμισίας Μητσοτάκη, αδελφής του Κωνσταντίνου Μητσοτάκη. Σπούδασε οικονομικά στην Αθήνα και οικονομική ανάπτυξη στο Σάσσεξ (στο Institute for Development Studies, IDS). Έχει διδάξει στο Πανεπιστήμιο της Κρήτης, στο City University of New York και στην École des Hautes Études en Sciences Sociales (στο Παρίσι). Είναι μέλος της Διεθνούς Ένωσης για τα Φεμινιστικά Οικονομικά (IAFFE) και μέλος του Διοικητικού Συμβουλίου της οργάνωσης ActionAid στην Ελλάδα και στην Κένυα. 

Επιστημονικά άρχισε να ασχολείται με θέματα μικρομεσαίων επιχειρήσεων και ευέλικτης εξειδίκευσης από τα τέλη της δεκαετίας του 1980. Από τότε έχει διευρύνει τα ερευνητικά της ενδιαφέροντα προς την κατεύθυνση των Οικονομικών της Εργασίας, της Μετανάστευσης, της Γήρανσης και των Οικονομικών του Φύλου. Μεταξύ 2000-2004 ήταν στο Συμβούλιο Εμπειρογνωμόνων των Υπουργείου Εργασίας και ήταν συντονίστρια στην εκπόνηση τριών Εθνικών Σχεδίων Δράσης για την Απασχόληση.

Διετέλεσε ακόμα μέλος του Διοικητικού Συμβουλίου του ΙΣΤΑΜΕ (2004-2007) και του "Όμιλου Προβληματισμού για τον Εκσυγχρονισμό της Κοινωνίας" (2008-2010). 

Έχει γράψει πολλά βιβλία και άρθρα σε ελληνικά και ξένα επιστημονικά περιοδικά. Μεταξύ των βιβλίων της, δύο ασχολούνται με το δυναμισμό των μικρομεσαίων επιχειρήσεων, δύο με την ευεργετική επίπτωση των μεταναστών στην οικονομία και την ξενοφοβία ως ανασταλτικό παράγοντα στην ανάπτυξη, ενώ έχει επιμεληθεί τα «Οικονομικά με Ανθρώπινο Πρόσωπο» της Τζούλι Νέλσον και το «Παράδοξο της Παγκοσμιοποίησης» του Dani Rοdrik. Η έρευνά της αυτή την εποχή εξετάζει τους τρόπους με τους οποίους η οικονομική κρίση επηρεάζει τους άτυπους μηχανισμούς οικογενειακής αλληλεγγύης και τη συμμετοχή των γυναικών στην απασχόληση.

Ζει στο Παγκράτι με την οικογένειά της (σύζυγο και δύο παιδιά).

Πολιτική σταδιοδρομία
---------------------

Από τα μαθητικά της χρόνια ήταν οργανωμένη στην Αριστερά και συμμετείχε στην πρώτη Κεντρική Επιτροπή του Συνασπισμού της Αριστεράς και της Προόδου (από το 1990 μέχρι το 1996), το μοναδικό κομματικό αξίωμα που είχε ποτέ, ως τότε. Το φθινόπωρο του 2011 συμμετείχε στην πρωτοβουλία δημιουργίας του Κοινωνικού Συνδέσμου.

Κατέβηκε για πρώτη φορά ως υποψήφια σε κομματικό σχηματισμό στις βουλευτικές εκλογές του Ιουνίου 2012, με το κόμμα της Δράσης, ως επικεφαλής του ψηφοδελτίου επικρατείας.

Μετά την παραίτηση του Στέφανου Μάνου από την ηγεσία της Δράσης, τον Ιούλιο του 2012, ανέλαβε την αντιπροεδρία του κόμματος.

Το 2014, η Αντιγόνη Λυμπεράκη αποχώρησε από τη Δράση και εντάχθηκε στο Ποτάμι, με το οποίο εξελέγη στην εκλογική περιφέρεια Β΄ Αθηνών στις εκλογές του Ιανουαρίου 2015. Στις 11 Απριλίου 2019 έγινε ξανά βουλευτής, μετά την παραίτηση του Γιώργου Αμυρά από το βουλευτικό αξίωμα.

Συγγραφικό έργο
---------------

* Αντιγόνη Λυμπεράκη (1991). *Ευέλικτη εξειδίκευση*. Gutenberg - Γιώργος & Κώστας Δαρδανός.

* Αντιγόνη Λυμπεράκη (2000). *Ο «φόβος του ξένου» στην αγορά εργασίας*. Πόλις.

* Συλλογικό έργο Αντιγόνη Λυμπεράκη κ.ά. (2011). *Φύλλα ελευθερίας*. Forum για την Ελλάδα.

* Λυμπεράκη Αντιγόνη, Πελαγίδης Θεόδωρος Κ. (2002). *Αποενοχοποιώντας την κατανάλωση*. Εκδόσεις Παπαζήση.

* Λυμπεράκη Αντιγόνη, Τήνιος Πλάτων (2002). *Εργασία και συνοχή*. Εκδόσεις Παπαζήση.

* Συλλογικό έργο, Γιαννίτσης Τάσος, Δενιόζος Δημήτρης, Καλογήρου Γιάννης, Λυμπεράκη Αντιγόνη, Τραυλός Σπύρος (1993). *Βιομηχανική και τεχνολογική πολιτική στην Ελλάδα*. Θεμέλιο. CS1 maint: Πολλαπλές ονομασίες: authors list (link)

* Αντιγόνη Λυμπεράκη (1992). *Η πρόκληση της ανάπτυξης σε μικρή κλίμακα*. Εκδόσεις Παπαζήση.

* Λυμπεράκη Αντιγόνη, Μουρίκη Αλίκη (1996). *Η αθόρυβη επανάσταση*. Gutenberg - Γιώργος & Κώστας Δαρδανός.

* Λυμπεράκη Αντιγόνη, Δενδρινός Γιάννης (2006). *Ευέλικτη εργασία*. Κέρκυρα - Economia Publishing.

* Λυμπεράκη Αντιγόνη, Τήνιος Πλάτων (2002). *Εργασία και συνοχή*. Εκδόσεις Παπαζήση.

Παραπομπές
----------

1. ↑  Κωνσταντίνος Ζούλας (17 Ιουνίου 2014). «Στελέχη της Δράσης οδεύουν στο «Ποτάμι»». Η Καθημερινή. Ανακτήθηκε στις 17 Νοεμβρίου 2014.
2. ↑  Μπουρδάρας, Γιώργος (27 Ιανουαρίου 2015). «Σαρωτική ανανέωση της νέας επτακομματικής Βουλής». Η Καθημερινή. Ανακτήθηκε στις 27 Ιανουαρίου 2015.
3. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Λυμπεράκη».

Πηγές
-----

* Ιστοσελίδα Παντείου Πανεπιστημίου